Στρατηγική διεθνούς επικοινωνίας
Authors: Τερζή Μαρίνα 
Published: August 2021

Η μετάβαση από τις παραδοσιακές μεθόδους ανάπτυξης στις εκσυγχρονισμένες επιχειρησιακές δραστηριότητες έχει τους θεμέλιους λίθους της στην στρατηγική διεθνούς επικοινωνίας. Αυτή δρα ως αντίδοτο για την ενίσχυση και βελτίωση της αναπτυξιακής πορείας των διεθνών διοργανώσεων. Ωστόσο, η χάραξη ολοκληρωμένων στρατηγικών επικοινωνίας και διαπραγμάτευσης με την σωρεία των εμπλεκόμενων σε διεθνείς διοργανώσεις, ως βασικός μοχλός αναπτυξιακών ευκαιριών, είναι σχεδόν ανύπαρκτη. Οι υφιστάμενες γνώσεις αδυνατούν να αντιμετωπίσουν αποτελεσματικά το σύγχρονο διεθνοποιημένο πλαίσιο των επιχειρηματικών δραστηριοτήτων. Απόρροια αυτού είναι η, μειωμένης δυναμικής, αξιοποίηση των ευκαιριών που προσφέρει το παγκόσμιο στερέωμα. Στην παρούσα διατριβή επί διδακτορία επιχειρείται η καταγραφή του συνόλου των δράσεων που λαμβάνουν χώρα σε ένα παγκόσμιο επιστημονικό συνέδριο. Ως ένα πολύπλοκο δίκτυο, λόγω της σωρείας των εμπλεκόμενων μερών, η ανάγκη για τη δημιουργία ενός καθολικού στρατηγικού επικοινωνιακού μοντέλου είναι επιτακτική. Η ανταγωνιστικότητα του συνεδριακού κλάδου, λόγω της υφιστάμενης υπερπροσφοράς, αλλά και της ευαισθησίας ως προς τη διαπολιτισμική διαφορετικότητα, ενισχύει την ανάγκη αυτή. Ο κρουνός των προσδοκιών από τα επιστημονικά συνέδρια διαγράφει συνεχώς ανοδική πορεία, με αποτέλεσμα η παραδοσιακή μονολιθική προσέγγιση των δραστηριοτήτων που πραγματώνονται μέσα σε αυτά, να απέχει παρασάγγας από τη δημιουργία μιας ισχυρής επωνυμίας. Καθίσταται πλέον μονόδρομος για τα επιστημονικά συνέδρια, η υιοθέτηση μιας ολοκληρωμένης επικοινωνιακής στρατηγικής για τη βιωσιμότητα και την αειφόρο ανάπτυξη του κλάδου. Η μεταφορά της στρατηγικής «skimming» σε επικοινωνιακό επίπεδο ανοίγει νέους ορίζοντες για την ανύψωση των εμπορικών επωνυμιών των επιστημονικών συνεδρίων, σε μια περίοδο ιδιαίτερης αναταραχής και αποσταθεροποίησης, λόγω της ύπαρξης πολλών ανταγωνιστικών επιστημονικών συνεδρίων. Το θεωρητικό πλαίσιο αναδεικνύει τις επιστημονικές και συμπληρωματικές μεταβλητές που δρουν καταλυτικά στην αναπτυξιακή πορεία πλεύσης ενός επιστημονικού συνεδρίου. Σκοπός της παρούσας διατριβής επί διδακτορία είναι η εφαρμογή ενός στρατηγικού επικοινωνιακού μοντέλου για την άμεση και εντός βραχυχρόνιας περιόδου ισχυροποίηση του brand name ενός επιστημονικού συνεδρίου, διαμέσου του σφετερισμού των brand names των επιστημονικών και συμπληρωματικών μεταβλητών που το συνθέτουν. Η ποιοτική και η ποσοτική έρευνα εντοπίζει τις επιστημονικές και συμπληρωματικές μεταβλητές που επηρεάζουν τη διαδικασία λήψης απόφασης για συμμετοχή σε επιστημονικά συνέδρια. Οι μεταβλητές αυτές δρούν καταλυτικά στην αξιολόγηση των επιστημονικών συνεδρίων. Συνάμα, καθορίζονται με ακρίβεια τα κριτήρια αξιολόγησης αυτών, τα οποία συμβάλλουν στη βελτιστοποίηση των αποδόσεων και στην ποιοτική υπεροχή των μεταβλητών. Έχοντας ως βάση τις μεταβλητές και τα προκαθορισμένα κριτήρια αξιολόγησής τους, αναπτύσσεται το στρατηγικό επικοινωνιακό μοντέλο SCIEV. Βασισμένο στις κατευθυντήριες αρχές της επικοινωνιακής στρατηγικής «skimming», το μοντέλο SCIEV επιχειρεί την ανωτατοποίηση της εμπορικής επωνυμίας του επιστημονικού συνεδρίου, μέσα από το σφετερισμό των εμπορικών επωνυμιών του συνόλου των μεταβλητών που λαμβάνουν χώρα σε ένα διεθνές επιστημονικό συνέδριο. Η επικοινωνιακή δυναμική του μοντέλου SCIEV εφαρμόζεται σε πραγματικές συνθήκες με τη δημιουργία ενός επιστημονικού συνεδρίου. Το συνέδριο IC-ININFO 2011 βασίζεται πάνω στις επικοινωνιακές νόρμες της στρατηγικής «skimming», με επιτυχημένα αποτελέσματα. Υποστηρικτικά στην όλη δράση, αναπτύσσεται ένα δυναμικό μοντέλο προσομοίωσης, το οποίο έχει ως κύριο άξονα την πρόβλεψη μελλοντικών καταστάσεων και την ορθολογική διαχείριση των πόρων. Δίνει τη δυνατότητα γραφικής αναπαράστασης του συνόλου των δράσεων που λαμβάνουν χώρα σε ένα διεθνές επιστημονικό συνέδριο, οι οποίες λειτουργούν συλλογικά για την επίτευξη του κεντρικού στόχου. Το στρατηγικό επικοινωνιακό μοντέλο SCIEV είναι ικανό να καλύψει πλήρως τις ανάγκες των συνέδρων, με απώτερο στόχο την επιτυχή διοργάνωση επιστημονικών συνεδρίων. Η διαδικασία αυτή επιφέρει ανύψωση του brand name των επιστημονικών συνεδρίων και κατ’ επέκταση, αύξηση των επιπέδων προσέλευσης σε αυτά. Η δημιουργία και ανάπτυξη μιας ολοκληρωμένης στρατηγικής επικοινωνίας, μέσα από τις συνιστώσες του μοντέλου SCIEV, συμβάλλει στην εγκαθίδρυση και διατήρηση ενός ανταγωνιστικού πλεονεκτήματος, με δυνατότητα άμεσης εφαρμογής στην αειφόρο ανάπτυξη της βιομηχανίας των επιστημονικών συνεδρίων.